Živimo v svetu multimedije kjer se povezujemo preko Facebooka, Twitterja, Instagrama, Googla in YouTuba - če omenim le nekatere od sodobnih digitalnih omrežij. Naš vsakdan v veliki meri določajo aplikacije na naših tabličnih računalnikih, pametnih telefonih, pametnih urah in pripomočkih za telovadbo. Na medicinskem področju uživamo prednosti retinalnih vsadkov, umetnih kolkov, bioničnih okončin in leč. Tehnološki napredek nam tablete s kamerami, zobne čipe, možganske vsadke, umetni spomin in umetno inteligenco, ki z vsakim dnem vse bolj in bolj brišejo meje med človekom in strojem.

31.oktobra bomo obeležili 502. obletnico začetka reformacije. Spomnili se bomo dogodka, ko je pred dobrimi petstotimi leti Martin Luther svojih 95 tez glede moči odpustkov odposlal skupaj s pismom Albertu Brandenburškemu, nadškofu v Mainzu in jih, skladno z običaji tedanje univerze, pribil tudi na vrata wittemberških cerkva. In ko se ozremo nazaj na čas poznega srednjega veka, se povsem jasno zavemo očitnih razlik med takrat in zdaj. V luči ogromega zgodovinskega, kulturološkega in tehnološkega kontrasta, se neizogibno sprašujemo kakšno, še bolje če sploh kašno vlogo bi naj reformacija imela v našem času in življenju?

Dejstvo je, da so dogodki, ki so se odigrali v 16. stoletju trajno spremenili evropsko in slovensko versko, kulturno, družbeno pa tudi politično in gospodarsko podobo. Poudarki protestantske reformacije na dostojanstvu, odgovornosti in potencialu posameznika, na enakopravnosti vseh ne glede na njihov družbeni status ali položaj so postavili temelje za razvoj sodobne Evrope in življenja v njej. In zdi se, da so prav ti temelji, 500 let po tem, ko so bili postavljeni, ogroženi kot še nikoli poprej.

Izraz *postfaktičen* ali *postresničen* je lani bil izbran za besedo leta znamenitega Oxfordskega slovarja. V Evropi 21. stoletja je resnica postala stvar mnenja, čutenja in zato včasih povsem nerelevantna. V tej postfaktični dobi ljudje brez težav izbirajo pa tudi potvorijo dejstva zato, da izboljšajo svoj položaj in pridejo do sklepa kakršnega si želijo. Nič čudnega, da živimo v svetu zmede kjer vlada kriza pomena. In v zadnjih 40 letih je ta kriza pomena tudi s pomočjo sodobnih komunikacijskih sredstev postala še posebej nalezljiva. Naša družba iz dneva v dan proizvaja vse več nesrečnih ljudi brez vsakršne življenjske usmeritve. Dovolj je, da si ogledamo rastoče statistike o duševnih boleznih, samomorih, anksioznosti, depresiji, nespečnosti - če naštejemo le nekatere - in da ugotovimo, da je nekaj hudo narobe.

Če želimo to zlomljeno družbo spremeniti v boljšo in pravičnejšo, nikakor ne smemo zanemariti vitalnih dimenzij reformacijskega sporočila. Človeško dostojanstvo, posameznikova svoboda vesti, verska svoboda, strpnost, velikodušnost in dolžnost skrbeti za ljudi v stiski, morajo znova postati temeljni gradniki naše drže, naših zakonov ter povezav med civilno družbo in državo.

Te bistvene vrednote so lepo povzete v besedilu iz knjige preroka Miheja 6,8: “Oznanil ti je, o človek, kaj je dobro, kaj Gospod hoče od tebe: nič drugega, kakor da ravnaš pravično, da ljubiš dobrohotnost in ponižno hodiš s svojim Bogom.” Luthrove besede, ki jih je izrekel, ko je bila ogrožena njegova neomajna vdanost nalogu njegove, pod vplivom Svetega pisma preobražene vesti, da ravna pravično in ljubi usmiljenje, so enako navdihnile številne generacije vernikov kot tudi nereligioznih ljudi: “Če me torej ne prepričajo s svetopisemskimi dokazi in zdravo pametjo, in če na ta način ne podredijo moje vesti Božji besedi, se ne morem in se nočem ničemur odpovedati, kajti za kristjana je nevano, da govori proti svoji vesti. To je moje stališče, ne morem drugače, Bog naj mi pomaga.”

Človekova vest, prečiščena z in temelječa na Božji besedi, Svetem pismu, mora odločiti o njegovi izbiri ali in kaj veruje. Zagovarjati versko svobodo pomeni v naših zakonih, naši kulturi in našem načinu življenja zagovarjati in vanje vključiti človekovo dostojanstvo. Pomeni sprejeti osebno držo strpnosti, ki je izraz solidarnosti z vsakim članom človeške družine. Ta se posledično izraža v spoštovanju vsakega posameznika, saj smo nenazadnje vsi ljudje ustvarjeni po Božji podobi. In to spoštovanje je lahko pristno le, če spoštujemo pravice drugih.

Ravnati pravično, ljubiti usmiljenje in ponižno hoditi z Bogom. Večina ljudi ve, da je Kristus prišel zato, da bi prinesel odpuščanje in milost, kar sta bili dve od temeljnih sporočil reformacije. Manj znan je svetopisemski nauk, da pristna izkušnja Kristusove milosti posameznika neizogibno motivira, da prepozna in si prizadeva za uveljavitev svetopisemske pravičnosti in usmiljenja že na tem svetu. Nekateri trdijo, da delo cerkva ni skrbeti za pravico, ampak zgolj oznanjati evangelij in skrbeti za vernike. Toda če drži, da sta pravičost in usmiljenje neizogibni znamenji opravičujoče vere v Jezusa Kristusa, potem je težko verjeti in še težje sprejeti, da naj cerkev ne bi živela po Kristusovem zgledu in odsevala njegove vrednote v širši skupnosti.

V Krščanski adventistični cerkvi, ki deluje v 202 državah si prizadevamo za zagovorništvo, versko svobodo, človekove pravice in družbeno pravičnost ter podporo in pomoč tistim, ki so pomoči potrebni. Z mrežo izobraževalnih ustanov, bolnišnic in zdravstvenih središč ter preko delovanja humanitarne organizacije ADRA, si prizadevamo lajšati trpljenje in stisko ter izražamo svojo predanost svetopisemski pravičnosti in usmiljenju. Že več kot 100 let aktivno zagovarjamo in varujemo versko svobodo za vse ljudi - ne glede na njihovo versko pripadnost. Če verske svobode ne varujemo, ne promoviramo strpnosti in ne zagovarjamo človekovega dostojanstva, si nič od tega ne zaslužimo. Zato ta temeljna načela reformacije jemljemo zelo resno. In k temu spodbujamo tudi vse sodržavljane sveta in naše države.

Moje vabilo in poziv ob pričujoči 502. obletnici začetka reformacije je, da Jezusa Kristusa in njegovega sporočila ne zreduciramo ali ukalupimo v nekaj, kar pomeni le osebno odrešitev. Prepričan sem, da lahko Kristus in njegov nauk spremenita svet in ga naredita za boljši in pravičnejši kraj. Da bi naša družba spoštovala človekovo dostojanstvo, moramo tega razumeti in braniti kot nediskriminatorno in neotujljivo, nedeljivo, soodvisno človekovo pravico. Nediskiminatorna je zato, ker je vsakdo ustvarjen po Božji podobi ter že s samim rojstvom poseduje enako dostojnastvo ne glede na kraj svojega rojstva ali prebivališča, ne glede na spol ali raso, ter versko kulturno ali etnično poreklo. Neotujljiva, ker človekovih pravic ne moremo in ne smemo nikoli nikomur odvzeti. Nedeljiva in soodvisna zato, ker so vse pravice - politične, verske, državljanske, družbene in ekonomske - enako pomembne in nobene ne moremo uživati brez prisotnosti drugih.

Protestantska reformacija ni zgodovinski dogodek zamrznjen v 16. stoletju. Nasprotno, če želimo počastiti njena temeljna načela moramo znova odkriti in vsak dan znova odkrivati duh reformacije ter živeti njeno sporočilo. Vsi smo odrešeni z milostjo, ki jo sprejemamo po veri v Jezusa Kristusa. To biblično prepričanje je v 16. stoletju ogrozilo mogočne in osvobodilo zatirane ter za vedno spremenilo usodo Evrope. Upam, da tudi mi posedujemo enak pogum, da priznamo, sa smo skrbniki svojega bližnjega - da delimo isto človeškost in smo odgovorni drug drugemu. Zato želim zaključiti s pozivom, da ravnamo pravično, ljubimo usmiljenje in ponižno hodimo s svojim Bogom, ker edino tako plamen reformacije, ki je bil prižgan pred 500 letni nikoli ne bo ugasnil.